text: बॉलीवुड की बेहद खूबसूरत एक्ट्रेसेस में शुमार सोनाली बेंद्रे इन दिनों हाई ग्रेड कैंसर से जूझ रहीं हैं. उनका इलाज न्यूयॉर्क में चल रहा है जहां सोनाली के साथ उनके पति गोल्डी बहल और बेटा रणवीर भी मौजूद है. सोनाली सोशल मीडिया पर एक्टिव रहकर अपने फैंस के साथ जुड़ी रहती हैं और हर थोड़े दिन में कोई ना कोई फोटो या वीडियो शेयर करती ही रहती हैं. दो दिन पहले ही सोनाली ने अपने इंस्टाग्राम अकाउंट से एक वीडियो शेयर किया था जिसमें उनका नया लुक दिखा था. दरअसल कीमो थेरिपी के बाद सोनाली को गंजा होना पड़ा था जिसके बाद प्रियंका चोपड़ा ने उन्हें विग लगाने की सलाह दी थी. सोनाली ने विग लगवाने के बाद अपना वीडियो शेयर किया था जिसमें वो बेहद खूबसूरत लग रहीं थीं.